Налогыр ягъэмащIэ
КъБР-м и ПарламентымМэлыжьыхьым и 3-м КъБР-м и Парламентым и Унэм щекIуэкIа зэIущIэм Iуэхугъуэ 30-м щIигъу щызэпкърахащ. Ар къызэIуихащ икIи иригъэкIуэкIащ КъБР-м и хабзэгъэув IэнатIэм и унафэщI Чеченов Ануар.
Депутатхэм къызэдащтащ КъБР-м и Парламентым и языныкъуэ комитетхэм зэхъуэкIыныгъэ хэлъхьэным и Iуэхур. Апхуэдэу, Мэшыкъуэ Барэсбий ПромышленностымкIэ, гъуэгу IуэхухэмкIэ, транспортымрэ связымкIэ, Экономикэ политикэмкIэ, уней мылъкумрэ хьэрычэт IуэхухэмкIэ комитетхэм, Муртазов Ахъмэт ЩIыуэпсым и хъугъуэфIыгъуэмрэ экологиемкIэ, Аграрнэ политикэмрэ щIы IуэхухэмкIэ комитетхэм хагъэхьэну ахэр арэзы хъуащ.
КъБР-м и Парламентым Законодательствэмрэ къэрал ухуэкIэмкIэ и комитетым и унафэщI Мэремыкъуэ Арсен «КъБР-м и Конституцэм зэхъуэкIыныгъэ зэрыхалъхьам къыхэкIыу республикэм къыщащта законхэм дыщIагъужхэр, хахыжхэр убзыхунымкIэ» КъБр-м и законым и проектым етIуанэ еджэгъуэу депутатхэр хигъэплъэну я пащхьэ ирилъхьащ.
Егъэджэныгъэмрэ щIэныгъэмкIэ комитетым и унафэщI Дадэ МуIэед «Егъэджэныгъэм и IуэхукIэ» законым и проектыр ещанэ еджэгъуэу утыку кърихьащ. Дадэм зэрыжиIамкIэ, проектым щыщу зэгъэзэхуэжыпхъэу IыхьипщI къагъэлъэгъуати, абы щыщу бгъум арэзы техъуэри, унафэ халъхьащ.
ЗэIущIэм къыщызэдащтахэм ящыщщ КъБР-м и Iэтащхьэр КъБР-м и депутатхэм зэрахахыну щIыкIэм теухуа хабзэм и проектри. Абы къызэрыщыхьамкIэ, УФ-м и Президентым а IэнатIэр зыхуэфащэу цIыхуищ къигъэлъэгъуа иужь, къыкIэлъыкIуэ махуэ 20-м къриубыдэу а щым языхэз Парламентым и депутатхэм къыхахын хуейщ. КъБР-м и Iэтащхьэм и хэхыныгъэр щэхуу ирагъэкIуэкI, республикэм и Iэтащхьэу ягъэувыр депутатхэм я нэхъыбэм Iэ зыхуаIэтарщ.
Парламентым и депутатхэм етIуанэ еджэгъуэм къыщызэдащтащ Iэщэ, лагъым, шэ къэуэж, н.къ. залымыгъэ хэмыту къэралым езытхэм иратыну ахъшэм и Iуэхур.
АдэкIэ КъБР-м и Парламентым и Къэзыпщытэкъэзыбж палатэм и унафэщI Шондыр Олег 2013 гъэм Къэзыхутэкъэзыбж палатэм зэфIигъэкIахэм ехьэлIауэ къэпсэлъащ. Абы къызэригъэлъэгъуамкIэ, а зэманым къриубыдэу абыхэм Iуэху 81-рэ къаIэтащ, IуэхущIапIэ зэмылIэужьыгъуэхэм я лэжьыгъэ къапщытахэм мыхьэнэ имыIэу къагъэсэбэпауэ сом мелуан 305-рэ къыщIагъэщащ. Абыхэм япкъ иткIэ, бюджетым халъхьэжыну иджыри къэс яхузэфIэкIар зэрыхъур сом мелуан 24-рэщ.
БюджетымкIэ, налогымрэ финансхэмкIэ комитетым и унафэщI Мэремыкъуэ Сэфарбий къыхилъхьэри, «КъБР-м налог щызытхэм ящыщу языныкъуэхэм я IуэхущIапIэм и хэхъуэм техьэ налогым и ставкэр гъэмэщIэным и IуэхукIэ» унафэм и проектым зэIущIэм щытепсэлъыхьащ. Абы къызэригъэлъэгъуамкIэ, мы проектым ипкъ иткIэ, IуэхущIапIэшхуэ зи IэмыщIэм илъ хьэрычэтыщIэхэм я Iуэху ди республикэм къыщызэIурагъэхын, абыхэм ятыну налогымкIэ щIыналъэ бюджетым и хэхъуэр ягъэбэгъуэн мурад яIэщ. Апхуэдэ IуэхущIапIэшхуэу нобэкIэ ди республикэм итыр зэрыхъур зыбжанэщ, 2011-2013 гъэхэм къриубыдэу апхуэдэхэм налогыу ятар сом мелуан 650-рэ мэхъу. Мэремыкъуэм къызэригъэлъэгъуамкIэ, компанием зэгурыIуэныгъэ щращIылIа пIалъэм къриубыдэу налогыу зы мелардым щIигъу иритын хуеймэ, налогым техьэ процент 18-р 13-м нэсыху ехынущ.
ЗэIущIэм и кIэухым КъБР-м и Парламентым и УнафэщIым и къуэдзэ Саенкэ Татьянэ 2013 гъэм КъБР-м и законодательствэм и щытыкIэм теухуауэ къэпсэлъащ.
Щомахуэ Залинэ.
